[pic] | KOMISIA EURÓPSKYCH SPOLOČENSTIEV |

Brusel, 4.12.2008

KOM(2008) 812 v konečnom znení

2008/0229 (COD)

Návrh

SMERNICA EURÓPSKEHO PARLAMENTU A RADY

o II. štádiu rekuperácie benzínových výparov pri čerpaní pohonných hmôt do osobných vozidiel na čerpacích staniciach

{SEK(2008) 2937}{SEK(2008) 2938}

(predložená Komisiou)

DÔVODOVÁ SPRÁVA

1. KONTEXT NÁVRHU

1.1. Všeobecný kontext

Tento legislatívny návrh sa zameriava na rekuperáciu benzínových výparov, ktoré sa uvoľňujú do ovzdušia pri čerpaní pohonných hmôt do osobných vozidiel na čerpacích staniciach (takzvané „II. štádium rekuperácie benzínových výparov alebo PVR - Petrol Vapour Recovery“). Emisie prchavých organických zlúčenín nachádzajúce sa v benzíne prispievajú k problémom s kvalitou ovzdušia na miestnej a regionálnej úrovni (benzén a ozón), pre ktoré existujú normy a ciele Spoločenstva týkajúce sa kvality ovzdušia. Prízemný ozón je znečisťujúca látka, ktorá prekračuje vnútroštátne hranice, a je tiež tretím najdôležitejším skleníkovým plynom. Benzén je známy ako ľudský karcinogén.

Návrh sa vypracoval na základe záväzkov, ktoré prijalo kolégium v:

- tematickej stratégii o znečistení ovzdušia[1];

- návrhu Komisie na zmenu a doplnenie smernice 98/70/ES o kvalite benzínu a nafty[2], ktorého cieľom je podporiť väčšie využívanie biopalív a bioetanolu, najmä zmiernením požiadaviek na tlak benzínových výparov. Komisia uznala, že toto opatrenie by mohlo viesť k väčším emisiám prchavých zlúčením a uviedla, že sa navrhne II. štádium PVR s cieľom kompenzovať akékoľvek zvýšené emisie.

- vyhlásení pripojenom k novej smernici o kvalite ovzdušia[3], v ktorom Komisia uznala význam boja proti znečisťovaniu ovzdušia pri zdroji s cieľom dosiahnuť ciele v oblasti kvality ovzdušia a v ktorom sa navrhlo niekoľko nových opatrení Spoločenstva založených na zdroji, vrátane II. štádia PVR.

1.2. Existujúce ustanovenia v oblasti návrhu

Smernica 94/63/ES sa zameriava na rekuperáciu benzínových výparov, ktoré sa inak uvoľňujú do atmosféry pri skladovaní a distribúcii benzínu medzi distribučnými skladmi a čerpacími stanicami (takzvané „I. štádium regenerácie benzínových výparov“). Benzínové výpary odvádzané vtedy, keď čerpacia stanica prijíma novú dodávku benzínu, sa vracajú do cisternového vozidla alebo mobilného plavidla a vracajú sa do distribučného skladu, kde sa môžu znovu distribuovať.

1.3. Súlad s ostatnými politikami a cieľmi Únie

Návrh je v súlade s politikami Spoločenstva v oblasti kvality ovzdušia a dosahovaním ďalšieho pokroku smerom k dosiahnutiu úrovní kvality ovzdušia, ktoré nemajú značný vplyv na zdravie a životné prostredie, ako je stanovené v šiestom environmentálnom akčnom programe Spoločenstva. Návrh je tiež v súlade s troma piliermi Lisabonskej stratégie, keďže podporí väčší dopyt po technológiách pre II. štádium regenerácie benzínových výparov a ich rozvoj.

2. KONZULTÁCIE SO ZAINTERESOVANÝMI STRANAMI

2.1. Konzultácie so zainteresovanými stranami

2.1.1. Konzultačné metódy, hlavné cieľové oblasti a všeobecný profil respondentov

Uskutočnila sa cielená konzultácia s kľúčovými zainteresovanými stranami formou priameho kontaktu. Medzi tieto zainteresované strany patrili okrem iného združenia ropného priemyslu, výrobcovia zariadení pre II. štádium PVR, mimovládne organizácie pôsobiace v oblasti ochrany životného prostredia/dopravy, nezávislí prevádzkovatelia čerpacích staníc a motoristické organizácie. Okrem toho sa na internete uverejnili aj otázky pre širokú verejnosť.

2.1.2. Zhrnutie odpovedí a spôsob akým sa zohľadnili

Odpovede sa týkali otázok súvisiacich s vplyvmi benzínových výparov na zdravie, účinnosťou zariadení pre II. štádium, prednosťami zariadení na automatické monitorovanie a efektívnosťou nákladov pri rôznych možnostiach inštalácie zariadení pre II. štádium PVR. Tieto odpovede boli priamo zohľadnené pri stanovení kľúčových prvkov pripojeného návrhu, najmä pokiaľ ide o čerpacie stanice nachádzajúce sa v obytných štvrtiach, nižšie limity v prípade dotknutých čerpacích staníc a automatické monitorovanie prevádzkovej výkonnosti zariadení.

Zhrnutie otázok a odpovedí je uvedené na internetovej stránke: http://ec.europa.eu/environment/air/transport/petrol.htm

2.2. Získavanie a využívanie expertízy

2.2.1. Príslušné vedecké/odborné oblasti

Odborné poznatky od ropného priemyslu, výrobcov zariadení pre II. štádium PVR a konzultantov, ktorí vypracovali odhady nákladov a výnosov pri jednotlivých možnostiach kontroly II. štádia PVR.

2.2.2. Použitá metodika

Štatistické údaje o počtoch a veľkosti čerpacích staníc spojené s odhadmi nákladov na zariadenia pre II. štádium sa použili na výpočet celkových nákladov na uplatňovanie kontrol II. štádia PVR, ako aj množstva znížených benzínových výparov. Náklady na odstránenie škôd spôsobených uvoľnenými benzínovými výparmi sa vyjadrili finančne pomocou jednoduchej funkcie priemerných nákladov na odstránenie škôd založenej na vplyvoch súvisiacich s prízemným ozónom. Vplyvy súvisiace s benzénom sa nevyčíslili.

2.2.3. Hlavné organizácie, s ktorými sa uskutočnili konzultácie

Európske združenia ropného priemyslu, európski výrobcovia zariadení pre II. štádium PVR, mimovládne organizácie pôsobiace v oblasti ochrany životného prostredia/dopravy, nezávislí prevádzkovatelia čerpacích staníc a motoristické organizácie.

2.2.4. Zhrnutie prijatých a použitých odporúčaní

Pokiaľ ide o náklady na rôzne možnosti II. štádia PVR a efektívnosť nákladov na tieto možnosti, Komisia požiadala o radu dvoch samostatných konzultantov. Tieto informácie sú zhrnuté v dvoch samostatných správach z roku 2005 a 2008. Správa z roku 2008 sa opierala aj o nedávne informácie spojené s vykonávaním II. štádia PVR v členských štátoch.

2.2.5. Prostriedky použité na zverejnenie odborných odporúčaní

Obidve správy sú k dispozícii na internetovej stránke Komisie: http://ec.europa.eu/environment/air/transport/petrol.htm

2.3. Hodnotenie vplyvu

Hodnotenie vplyvu sa zameralo na náklady a výnosy súvisiace s týmito možnosťami:

1. Nevykonať žiadne opatrenia.

2. Nainštalovať zariadenie na rekuperáciu výparov uvoľnených pri čerpaní pohonných hmôt (ORVR - Onboard Refuelling Vapour Recovery) priamo do osobných vozidiel a do ľahkých úžitkových vozidiel.

3. Nainštalovať zariadenie pre II. štádium PVR na:

4. všetkých nových a značne obnovených čerpacích staniciach s naloženým množstvom väčším ako 500 m3 benzínu ročne;

5. na všetkých nových a značne obnovených čerpacích staniciach s naloženým množstvom väčším ako 500 m3 benzínu za rok a na väčších existujúcich čerpacích staniciach (t. j. s naloženým množstvom presahujúcim 3 000 m3 za rok);

6. možnosť (b) a čerpacie stanice nachádzajúce sa v obytných štvrtiach alebo v rámci obytných štvrtí;

7. možnosť (c) s automatickým monitorovaním všetkých zariadení pre II. štádium, ktoré by obmedzilo predaj benzínu, ak by zariadenie nefungovalo správne.

Podrobné hodnotenie možností je zahrnuté v hodnotení vplyvu, ktoré je pripojené k tomuto návrhu. Bude k dispozícii na tejto internetovej stránke: http://ec.europa.eu/environment/air/transport/petrol.htm

3. PRÁVNE PRVKY NÁVRHU

3.1. Zhrnutie navrhovaného opatrenia

Návrhom by sa zaviedlo povinné inštalovanie zariadení pre II. štádium rekuperácie benzínových výparov (i) na nových a obnovených čerpacích staniciach s naloženým množstvom viac ako 500 m3 benzínu za rok; (ii) návrh by si vyžiadal dodatočné vybavenie existujúcich čerpacích staníc s naloženým množstvom viac ako 3 000 m3 do roku 2020; a (iii) návrh by si vyžiadal, aby všetky nové alebo značne obnovené čerpacie stanice nachádzajúce sa v obytných štvrtiach boli vybavené kontrolami II. štádia bez ohľadu na ich veľkosť; (iv) návrhom by sa nezaviedla povinnosť inštalovať zariadenia na automatické monitorovanie pre II. štádium PVR, ale návrh by povolil dlhšie obdobie medzi kontrolami, ak by sa zariadenia nainštalovali.

Je zrejmé, že zavedenie povinnosti, aby väčšie existujúce čerpacie stanice nainštalovali pred rokom 2010 kontroly II. štádia, znamená ďalšie náklady, prináša však so sebou aj značne väčšie zníženie emisií, aj keď s mierne horšou efektívnosťou nákladov. Náklady sú však v prípade oboch možností pomerne mierne a predstavujú rádovo 20 - 30 miliónov EUR za rok v roku 2020.

Hoci nie je možné priamo vypočítať náklady spojené s inštaláciou zariadení pre II. štádium PVR na všetkých čerpacích staniciach nachádzajúcich sa v obytných štvrtiach, objasňujúci výpočet poukazuje na to, že náklady na plánované dodatočné vybavenie malej čerpacej stanice by boli podobné, ako priemerné náklady v prípade ostatných posudzovaných možností. Náklady na neplánované dodatočné vybavenie sú však značne vyššie a neopodstatňujú zavedenie časového limitu. Za desať rokov po prijatí akejkoľvek novej smernice o II. štádiu PVR by sa však očakávalo, že viac ako dve tretiny týchto čerpacích staníc sa podrobí plánovanej obnove. Návrhom by sa maximalizovala aj povinnosť nainštalovať zariadenia pre I. štádium PVR na čerpacích staniciach nachádzajúcich sa v obytných štvrtiach bez ohľadu na ich veľkosť.

Hoci by automatické monitorovanie určite zaručilo dosiahnutie zamýšľaných prínosov v praxi, panuje neistota, pokiaľ ide o náklady na takéto systémy, a či neexistujú jednoduchšie a lacnejšie systémy, ktorými sa tiež dajú dosiahnuť tieto prínosy. Tento záver podporili zistenia v správe ENTEC, ktoré stanovili 50 % zhoršenie efektívnosti nákladov v prípade povinného zaradenia automatického monitorovania[4]. Potreba pravidelných kontrol by však mala byť menšia, čo by znamenalo úsporu nákladov pre tých, ktorí si nainštalujú zariadenia na automatické monitorovanie.

3.2. Právny základ

Článok 175 zmluvy je primeraným právnym základom vzhľadom na jasnú environmentálnu povahu návrhu.

3.3. Zásada subsidiarity

Zásada subsidiarity sa uplatňuje, pokiaľ návrh nespadá do výhradnej právomoci Spoločenstva. Ciele návrhu nie je možné uspokojivo dosiahnuť na úrovni jednotlivých členských štátov z týchto dôvodov:

- prízemný ozón je znečisťujúcou látkou prekračujúcou hranice štátov, ktorá sa vytvára priamo na mieste v atmosfére z prekurzorových emisií prchavých organických látok (napríklad benzínové výpary) a oxidov dusíka. Emisie benzínových výparov v jednej krajine môžu viesť k problémom s kvalitou ovzdušia v susedných krajinách. Preto sa vyžaduje jednotný postup všetkých členských štátov v boji proti prízemnému ozónu,

- smernica, ktorou sa riadi kvalita benzínu a nafty predávaných v EÚ, má článok 95 zmluvy ako svoj právny základ a uplatňuje sa jednotne v celej EÚ. Komisia navrhla zmiernenie požiadaviek na tlak výparov benzínu s cieľom podporiť väčšie využívanie bioetanolu. To by však mohlo viesť k vyšším emisiám prchavých organických zlúčenín, dokonca aj v krajinách, v ktorých sa už zaviedli kontroly II. štádia PVR. Preto sa vyžaduje opatrenie Spoločenstva na vyriešenie tohto potenciálneho zvýšenia emisií prchavých organických zlúčenín.

3.4. Zásada proporcionality

Návrh nepresahuje rámec potrebný na dosiahnutie cieľa, ktorým je zabezpečenie zníženia emisií benzínových výparov uvoľňujúcich sa pri čerpaní pohonných hmôt. Stanovené sú iba minimálne technické parametre, zatiaľ čo podrobný výber technológií a prostriedkov sa ponecháva na zváženie členským štátom.

3.5. Výber nástrojov

Návrh smernice je najvhodnejší. Existuje niekoľko technologických spôsobov, ktorými sa môže štádium II. PVR vykonať v praxi. Okrem toho značný počet členských štátov už zaviedlo vnútroštátne právne predpisy týkajúce sa II. štádia PVR. Nie je potrebné meniť prístup prijatý týmito členskými štátmi, hoci bude pravdepodobne potrebné revidovať číselné hodnoty jedného alebo viacerých technických parametrov. Smernica ako taká by umožnila členským štátom v maximálnej miere voľne rozhodnúť o tom, ako najlepšie vykonať návrh, pričom by členským štátom ponechala aj možnosť zaviesť prísnejšie kontroly v prípade, že budú potrebné v reakcii na problémy s kvalitou ovzdušia.

4. VPLYV NA ROZPOčET

Návrh nemá žiadny vplyv na rozpočet Spoločenstva.

2008/0229 (COD)

Návrh

SMERNICA EURÓPSKEHO PARLAMENTU A RADY

o II. štádiu rekuperácie benzínových výparov pri čerpaní pohonných hmôt do osobných vozidiel na čerpacích staniciach

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 175,

so zreteľom na návrh Komisie[5],

so zreteľom na stanovisko Európskeho hospodárskeho a sociálneho výboru[6],

so zreteľom na stanovisko Výboru regiónov[7],

konajúc v súlade s postupom ustanoveným v článku 251 zmluvy[8],

keďže:

(1) V rozhodnutí Európskeho parlamentu a Rady č. 1600/2002/ES z 22. júla 2002, ktorým sa ustanovuje šiesty environmentálny akčný program Spoločenstva[9], sa ustanovila potreba znížiť znečistenie ovzdušia na úrovne, ktoré minimalizujú škodlivé vplyvy na ľudské zdravie a životné prostredie.

(2) V smernici Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe[10] sa stanovujú ciele v oblasti kvality ovzdušia, pokiaľ ide o prízemný ozón a benzén a v smernici Európskeho parlamentu a Rady 2001/81/ES z 23. októbra 2001[11] sa stanovujú vnútroštátne limity emisií pre prchavé organické zlúčeniny, ktoré prispievajú k vytváraniu prízemného ozónu. Keďže emisie prchavých organických zlúčenín, vrátane benzínových výparov, v jednom členskom štáte prispievajú k problémom s kvalitu ovzdušia v ostatných členských štátoch.

(3) Cieľom smernice 94/63/ES z 20. decembra 1994 o obmedzení emisií prchavých organických zlúčenín (POZ), ktoré vznikajú pri skladovaní benzínu a jeho distribúcii z distribučných skladov do čerpacích staníc[12] (I. štádium rekuperácie benzínových výparov) je spätné získavanie benzínových výparov uvoľnených pri skladovaní a distribúcii benzínu medzi distribučnými skladmi ropy a čerpacími stanicami.

(4) Benzínové výpary sa uvoľňujú aj pri čerpaní pohonných hmôt do osobných vozidiel na čerpacích staniciach a mali by sa rekuperovať spôsobom, ktorý je v súlade s ustanoveniami smernice 94/63/ES.

(5) Existujúce čerpacie stanice sa pravdepodobne budú musieť prispôsobiť existujúcej infraštruktúre a uprednostňuje sa, aby sa zariadenia na rekuperáciu výparov inštalovali vtedy, keď sa podrobujú značnej obnove, aby sa znížili náklady, väčšie existujúce čerpacie stanice sa však dokážu lepšie prispôsobiť a mali by inštalovať zariadenia na rekuperáciu benzínových výparov skôr, vzhľadom na to, že výraznejšie prispievajú k vytváraniu emisií. V prípade nových čerpacích staníc sa zariadenia na rekuperáciu benzínových výparov môžu zaradiť počas ich navrhovania a výstavby, a preto sa v nich môžu inštalovať zariadenia na rekuperáciu benzínových výparov okamžite.

(6) Je vhodné stanoviť jednotnú minimálnu úroveň rekuperácie benzínových výparov, aby sa dosiahla vysoká úroveň prínosu pre životné prostredie a podporilo obchodovanie so zariadeniami na rekuperáciu benzínových výparov.

(7) Mali by sa vykonávať pravidelné kontroly všetkých nainštalovaných zariadení pre II. štádium rekuperácie benzínových výparov, aby sa pomocou zariadení na rekuperáciu benzínových výparov zabezpečilo skutočné zníženie emisií.

(8) Členské štáty by mali stanoviť pravidlá týkajúce sa pokút udeľovaných v prípade porušenia ustanovení tejto smernice a zabezpečiť, aby sa uplatňovali. Pokuty by mali byť účinné, primerané a odradzujúce.

(9) V dôsledku cezhraničnej povahy znečisťovania ovzdušia sa ciele opatrenia, ktoré sa má prijať na zníženie emisií benzínových výparov do ovzdušia, nemôžu uspokojivo dosiahnuť na úrovni jednotlivých členských štátov, ale môžu sa lepšie dosiahnuť na úrovni Spoločenstva. Spoločenstvo môže preto prijať opatrenia v súlade so zásadou subsidiarity stanovenou v článku 5 zmluvy. V súlade so zásadou proporcionality stanovenou v uvedenom článku táto smernica nepresahuje rámec potrebný na dosiahnutie týchto cieľov,

PRIJALI TÚTO SMERNICU:

Článok 1

Predmet úpravy

Táto smernica stanovuje opatrenia zamerané na zníženie množstva benzínových výparov unikajúcich do ovzdušia pri čerpaní pohonných hmôt do osobných vozidiel na čerpacích staniciach.

Článok 2

Definície

Na účely tejto smernice:

1. „benzín“ znamená benzín vymedzený v článku 2 ods. 1 smernice Európskeho parlamentu a Rady 98/70/ES[13];

2. „benzínové výpary“ znamenajú akékoľvek plynné zlúčeniny, ktoré sa vyparujú z benzínu;

3. „čerpacia stanica“ znamená čerpaciu stanicu, ktorá je vymedzená v článku 2 písm. f) smernice 94/63/ES;

4. „existujúca čerpacia stanica“ znamená čerpaciu stanicu, ktorá je vybudovaná alebo pre ktorú bolo vydané povolenie na individuálne plánovanie, stavebné povolenie alebo povolenie na prevádzku pred dátumom uvedeným v druhom pododseku článku 7 ods. 1;

5. „nová čerpacia stanica“ znamená čerpaciu stanicu, ktorá je vybudovaná alebo pre ktorú bolo vydané povolenie na individuálne plánovanie, stavebné povolenie alebo povolenie na prevádzku po dátume uvedenom v druhom pododseku článku 7 ods. 1;

6. „systém II. štádia rekuperácie benzínových výparov“ znamená zariadenie na rekuperáciu benzínových výparov uvoľnených z palivovej nádrže motorového vozidla pri čerpaní pohonných hmôt na čerpacej stanici, ktoré prenáša tieto benzínové výpary do podzemnej skladovacej nádrže alebo späť do benzínovej nádrže za účelom opätovného predaja;

7. „účinnosť zachytávania uhľovodíkov“ znamená podiel benzínových výparov zachytených systémom II. štádia rekuperácie benzínových výparov v porovnaní s množstvom benzínových výparov, ktoré by sa inak uvoľnili do ovzdušia pri neexistencii takéhoto systému, a ktorá je vyjadrená v percentách;

8. „pomer výpary/benzín“ znamená pomer medzi objemom benzínových výparov pri atmosferickom tlaku, ktoré prechádzajú cez systém II. štádia rekuperácie benzínových výparov, a objemom dávkovaného benzínu;

9. „naložené množstvo“ znamená celkové ročné množstvo benzínu vyloženého z mobilných kontajnerov na čerpacej stanici;

Článok 3

Čerpacie stanice

1. Členské štáty zabezpečia, aby akákoľvek nová čerpacia stanica bola vybavená systémom II. štádia rekuperácie benzínových výparov, ak jej skutočné alebo plánované naložené množstvo je väčšie ako 500 m3 ročne. Všetky nové čerpacie stanice nachádzajúce sa v stále obývaných štvrtiach alebo pracovných oblastiach sa vybavia systémom II. štádia rekuperácie benzínových výparov, bez ohľadu na ich skutočné alebo plánované naložené množstvo.

2. Členské štáty zabezpečia, aby akákoľvek existujúca čerpacia stanica s naloženým množstvom väčším ako 500 m3 ročne, ktorá sa obnovuje, bola v čase obnovy vybavená systémom II. štádia rekuperácie benzínových výparov.

3. Členské štáty zabezpečia, aby existujúca čerpacia stanica s naloženým množstvom väčším ako 3 000 m3 ročne bola vybavená systémom II. štádia rekuperácie benzínových výparov najneskôr do 31. decembra 2020.

Článok 4

Minimálna povolená úroveň rekuperácie benzínových výparov

1. Členské štáty zabezpečia, aby účinnosť zachytávania uhľovodíkov systému II. štádia rekuperácie benzínových výparov bola rovná alebo väčšia ako 85 %.

2. V prípade systémov II. štádia rekuperácie benzínových výparov, v ktorých sa rekuperované benzínové výpary prečerpávajú do podzemnej skladovacej nádoby na čerpacej stanici, je pomer výpary/benzín rovný alebo väčší ako 0,95, ale menší ako alebo rovný 1,05.

Článok 5

Pravidelná kontrola a zhoda

1. Členské štáty zabezpečia, aby účinnosť zachytávania uhľovodíkov sa testovala aspoň raz za rok.

2. V prípade, že bol nainštalovaný systém automatického monitorovania, členské štáty zabezpečia, aby sa účinnosť zachytávania uhľovodíkov testovala aspoň raz za tri roky. Systém automatického monitorovania automaticky zisťuje nedostatky v správnom fungovaní systému II. štádia rekuperácie benzínových výparov a v samotnom systéme automatického monitorovania, upozorňuje na chyby prevádzkovateľa čerpacej stanice a automaticky zastaví tok benzínu z chybnej nádrže, ak sa chyba neodstráni do 7 dní.

Článok 6

Pokuty

Členské štáty stanovia pravidlá týkajúce sa pokút za porušenie vnútroštátnych ustanovení prijatých podľa tejto smernice a prijmú všetky nevyhnutné opatrenia na zabezpečenie ich uplatňovania. Stanovené pokuty musia byť účinné, primerané a odradzujúce. Členské štáty oznámia tieto ustanovenia Komisii najneskôr do lehoty stanovenej v prvom pododseku článku 7 ods. 1 a bezodkladne ju informujú o akejkoľvek následnej zmene a doplnení, ktoré majú na nich vplyv.

Článok 7

Transpozícia

1. Členské štáty prijmú a uverejnia najneskôr do [30. júna 2012] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.

Členské štáty uplatňujú tieto ustanovenia od [1. júla 2012].

Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

Článok 8

Nadobudnutie účinnosti

Táto smernica nadobúda účinnosť dňom jej uverejnenia v Úradnom vestníku Európskej únie .

Článok 9

Táto smernica je určená členským štátom.

V Bruseli […]

Za Európsky parlament Za Radu

predseda predseda […] […]

[1] Oddiel 4.2.1.2 na strane 9 KOM(2005) 446 z 21. septembra 2005.

[2] Oddiel 3 ods. 4 na stranách 7 a 8 KOM(2007) 18 z 31. januára 2007.

[3] Smernica 2008/50/ES o kvalite okolitého ovzdušia a čistejšom ovzduší v Európe, Ú. v. EÚ L 152, 11.6.2008, s. 1 – 43.

[4] Tabuľka 6.24, s. 55 správy ENTEC, ktorá bola vypracovaná pre Komisiu (máj 2005).

[5] Ú. v. EÚ C […], […], s. […].

[6] Ú. v. EÚ C […], […], s. […].

[7] Ú. v. EÚ C […], […], s. […].

[8] Ú. v. EÚ C […], […], s. […].

[9] Ú. v. ES L 242, 10.9.2002, s. 1.

[10] Ú. v. EÚ L 152, 11.6.2008, s. 1.

[11] Ú. v. ES L 309, 27.11.2001, s. 22.

[12] Ú. v. ES L 365, 31.12.1994, s. 24.

[13] Ú. v. ES L 350, 28.12.1998, s. 58.